Folketing
2010-02-12

Men det er et faktum, at der heldigvis sker en masse på det her område med lindrende behandling. Under temaet smertelindrende behandling hører også muligheden for at kunne leve sine sidste dage på et hospice. Også på dette område ser vi flere og flere hospicer vokse frem i det ganske land. Vi har en kultur – desværre – hvor vi som pårørende kan have svært ved at tage ansvaret for vores nærmeste i livets sidste fase. Mange har også en forestilling om, at det er en meget trist begivenhed at dø på et hospital. Den myte vil jeg gerne aflive her. Vi har heldigvis et meget dygtigt, meget omsorgsfuldt og imødekommende sygehusvæsen, der også er i stand til at tage sig værdigt og omsorgsfuldt af døende mennesker. Men jeg finder dog, at muligheden og de gode indhøstede erfaringer med hospicer er et utrolig fint tiltag for både døende mennesker og for deres pårørende. Nu ved jeg godt, at det nemt kan lyde, som om jeg synes, alt er i den skønneste orden. Det er ikke det, jeg siger.